আইআইটি প্রবেশিকা পরীক্ষার মেধা তালিকায় একেবারে উপরের দিকে স্থান পেয়েছে দাবি করে সকলের প্রশংসা কুড়িয়েছিলেন ঘাটালের ছাত্র চন্দন রায়৷ স্থানীয় প্রশাসন থেকে শুরু করে বিধায়ক— সকলেই তাঁকে নিয়ে গর্ববোধ করছিলেন৷ দেওয়া হয় আর্থিক সাহায্যও৷ এরপর তিনি মুখ্যমন্ত্রীর দ্বারস্থ হন পড়াশোনার ক্ষেত্রে আর্থিক সাহায্যের আশায় ৷ কিন্তু হঠাৎ শেষ মুহুর্তে পুলিশের খটকা লাগে৷ চন্দনের প্রাপ্ত নম্বর যাচাই করতেই বেরিয়ে আসে আবাক করা তথ্য৷ ধরা পড়ে, পরীক্ষায় মর্যাদাজনক স্থান দখল করা তো দূর, পাশই করতে পারেননি চন্দন৷ সোমবার সন্ধ্যায় তাঁকে আটক করে ঘাটাল থানার পুলিশ৷ 
গত কয়েকদিন ধরেই সংবাদমাধ্যমে তোলপাড় পড়ে গিয়েছিল ঘাটালের মেধাবী ছাত্র চন্দন রায়কে নিয়ে৷ শোনা গিয়েছিল, ঘাটালের আনন্দপুর গ্রামের দ্বাদশ শ্রেণির ছাত্র চন্দন রায় নাকি আইআইটি-র প্রবেশিকা পরীক্ষায় সারা ভারতের মধ্যে ৩১৪ নম্বর স্থান দখল করেছেন৷ রাজ্যের মধ্যে দ্বিতীয় হয়ে তিনি মুম্বই আইআইটি-তে এরোস্পেস ইঞ্জিনিয়ারিং বিভাগে পড়ার সুযোগ লাভ করেছেন৷ গ্রামের মধ্যে মেধাবী ছাত্র বলেই নাকি পরিচিত ছিলেন তিনি৷ ফলে আইআইটিতে তাঁর সাফল্য নিয়ে কেউ সন্দেহও প্রকাশ করেননি৷
চন্দনের বাবা সামান্য মুদির দোকান চালান৷ গরীব বাবা কীভাবে এতো দামি প্রতিষ্ঠানে ছেলেকে পড়াবেন, তা নিয়ে চিন্তা শুরু করেছিলেন পাড়ার লোকজন৷ স্থানীয় বিধায়ক শংকর দোলই নিজে গিয়ে ওই ছাত্রকে সংবর্ধনা দিয়ে কুড়ি হাজার টাকা আর্থিক সাহায্যও দান করেন৷ তাঁকে ভবিষ্যতে সবরকমের আর্থিক সহায়তা দেওয়ার কথাও জানান বিধায়ক৷ রটে যায়, মুখ্যমন্ত্রী ও রাজ্যপালও নাকি তাঁকে সংবর্ধনা জানাবেন শীঘ্রই৷ চন্দনের বাবা অচিন্ত্য রায় থেকে চন্দন— সকলেই চন্দনের সাফল্য নিয়ে বড়ো মুখ করে সংবাদ মাধ্যমের সামনে বলেছেন৷ কিন্তু কোনও এক কারণএ এই সদ্য ‘ভিআইপি’ হওয়া চন্দনকে নিয়ে খটকা লাগে পুলিশের৷ ঘাটাল থানার পুলিশ বিশেষ সূত্রে খবর পেয়ে সোমবার সন্ধ্যায় থানায় ডেকে পাঠায় চন্দন ও তাঁর বাবাকে৷ সেখানে চন্দনের প্রাপ্ত নম্বর যাচাই করতে গিয়েই চমকে যান পুলিশ কর্তারা৷ সেখানে দেখা যায়, চন্দন পরীক্ষাতে আদৌ পাশই করেননি৷ তিনি অঙ্কে পেয়েছেন ৫, পদার্থ বিদ্যায় পেয়েছেন ৫, আর রসায়ন বিভাগে ৩০৷ 
পুলিশ কর্তাদের একজন বলেন, “পরিস্থিতি যেদিকে এগোচ্ছিল তাতে এবার এই ‘ভিভিআইপি’কে পুলিশি নিরাপত্তা দেওয়ার মতো পরিস্থিতি তৈরি হচ্ছিল৷ সংবাদমাধ্যমে তো হিরো হয়ে উঠেছিল ছেলেটি৷ কিন্তু আসল পরিস্থিতি ঠিক তার উল্টো ৷” 
এই ঘটনার পেছনে অন্য চক্র রয়েছে বলে মনে করছে ঘাটাল থানার পুলিশ ৷ এই কাজে কোনও এক অধ্যাপকের জড়িয়ে থাকার সম্ভাবনাও খতিয়ে দেখছে পুলিশ।